Virallinen lehti nro C 098 , 09/04/1999 s. 0293



B4-1092, 1093, 1101, 1123, 1126, 1127, 1131, 1140, 1153 ja 1154/98 Päätöslauselma kuolemanrangaistuksen poistamisesta Euroopan parlamentti, joka - ottaa huomioon aiemmat päätöslauselmansa kuolemanrangaistuksen poistamisesta, - ottaa huomioon YK:n ihmisoikeuskomission 53:nnessa istunnossa Genevessä hyväksytyn päätöslauselman kuolemanrangaistuksista - ottaa huomioon Euroopan neuvoston ihmisoikeuksien ja perusvapauksien suojaamista koskevan yleissopimuksen pöytäkirjan nro 6, A. ottaa erityisesti huomioon 18. kesäkuuta 1998 antamansa päätöslauselman yleismaailmallisesta kuolemanrangaistuksesta pidättäytymisestä ((EYVL C 210, 6.7.1998, s. 207.)) ja pahoittelee, ettei neuvosto ole vielä ryhtynyt toimiin sen johdosta, B. ottaa huomioon, että kuolemanrangaistusta käytetään jatkuvasti monissa maissa ilman ilmaista ja puolueetonta oikeudenkäyntiä, C. on kauhuissaan vuosittaisten teloitusten määrästä sellaisissa maissa, kuten Kiina, Iran, Saudi-Arabia ja Yhdysvallat, Koskien tiettyjä erityistapauksia D. ilmaisee syvän pahoittelunsa siitä, että huolimatta kansainvälisestä reaktiosta teloituksia vastaan, Yhdysvallat soveltaa edelleen kuolemanrangaistusta, E. ottaa huomioon, että Mumia Abu-Jamal tuomittiin kuolemaan joulukuussa 1982 puolueellisessa oikeudenkäynnissä ja että Pennsylvanian korkein oikeus hylkäsi 30. lokakuuta 1998 hänen pyyntönsä uudesta oikeudenkäynnistä, ja että valitus liittovaltion korkeimpaan oikeuteen on hänen ainoa jäljellä oleva mahdollisuutensa, F. ottaa huomioon, että hylkääminen merkitsee sitä, että Pennsylvanian kuvernööri voi milloin tahansa allekirjoittaa uuden käskyn, jossa määrätään teloituspäivä, G. ottaa huomioon Espanjan kansalaisen Joaquín José Martínezin tapauksen; hänet on tuomittu kuolemaan ja hän on Starken vankilassa; ottaa huomioon, että Martínezin puolustusasianajaja aikoo esittää Floridan korkeimmalle oikeudelle vetoomuksen tuomion muuttamiseksi, H. huomauttaa, että saudiarabialainen tuomioistuin tuomitsi kuolemaan 24-vuotiaan filippiiniläisen naisen Sarah Jane De Materan, ja korostaa, että De Materalla oli erittäin puutteelliset mahdollisuudet todistaa syyttömyytensä, koska hän ei saanut oikeusapua eikä muutakaan mahdollisuutta käyttää puolustautumisoikeuttaan, I. ilmaisee huolestumisensa Shaliko Maisuradzelle, Gulshirin Shyhjevalle ja hänen sisarelleen Tylla Garadzhajevalle Turkmenistanissa annetuista kuolemantuomioista; Koskien tiettyjä erityistapauksia 1. Pyytää välitöntä ja ehdotonta maailmanlaajuista luopumista kuolemanrangaistuksesta; 2. Pyytää kuolemantuomiota vielä käyttäviä maita julistamaan välittömän pidättäytymisen sen käytöstä; 3. Pyytää neuvostoa ja jäsenvaltioita viemään eteenpäin vuoden 1999 YK:n yleiskokouksen istunnossa New Yorkissa yhteistä päätöslauselmaesitystä yleismaailmallisesta teloituksista pidättäytymisestä, jotta kuolemanrangaistuksesta voitaisiin kokonaan luopua; 4. Pyytää jäsenvaltioita olemaan luovuttamatta kuolemanrangaistukseen johtavista rikoksista tuomittuja henkilöitä maihin, joiden lainsäädännössä tällainen rangaistus vielä on; 5. Pyytää komissiota ja neuvostoa edistämään kuolemanrangaistuksesta luopumista suhteissaan kolmansiin maihin, myös sopimusneuvotteluissa; Koskien tiettyjä erityistapauksia 6. Pyytää jälleen kerran kaikkia Yhdysvaltojen osavaltioita luopumaan kuolemanrangaistuksesta; 7. Esittää painavan vetoomuksensa Pennsylvanian kuvernöörille, ettei tämä allekirjoittaisi uutta käskyä, jossa määrätään teloituspäivä, ja uudistaa pyyntönsä Mumia Abu-Jamalin oikeudenkäynnin uusimisesta ja hänelle langetetun kuolemanrangaistuksen muuttamisesta; 8. Pyytää Floridan korkeinta oikeutta kumoamaan päätöksensä, jolla Espanjan kansalainen Joaquín José Martínez tuomittiin kuolemaan, ja takaamaan hänen oikeutensa todistaa syyttömyytensä uusimalla oikeudenkäynti; 9. Pyytää Saudi-Arabian hallitusta luopumaan kuolemanrangaistuksesta ja kumoamaan De Materan tuomion ja kaikki muutkin kuolemanrangaistukset ja pyytää lisäksi Saudi-Arabian hallitusta antamaan kaikille kuolemanrangaistukseen johtavista rikoksista syytetyille heidän tarvitsemansa oikeusapu kaikissa oikeudenkäynnin vaiheissa; 10. Ilmaisee huolestumisensa Turkmenistanissa annettujen kuolemantuomioiden suuresta määrästä ja pyytää Turkmenistanin presidenttiä käyttämään perustuslaillista valtaansa ja kumoamaan Shaliko Maisuradzelle, Gulshirin Shyhjevalle ja Tylla Garadzhajevalle annetut kuolemantuomiot sekä kaikki muutkin hänen päätettäväkseen tulevat kuolemantuomiot; 11. Kehottaa puhemiestään välittämään tämän päätöslauselman neuvostolle, komissiolle, YK:n pääsihteerille, YK:n ihmisoikeuskomission puheenjohtajalle, jäsenvaltioiden hallituksille ja parlamenteille ja USA:n, Saudi-Arabian, Turkmenistanin, Iranin ja Kiinan kansantasavallan hallituksille.